Devetnica Srcu Isusovu

Iz pisma pape Benedikta XVI upućenog Vrhovnom Poglavaru Družbe Isusove, Petru-Hansu Kolvenbachu, S.J.:

Riječi proroka Izaije - 'S radošću ćete crpsti vodu iz izvora spasenja' (Iz 12, 3) - na početku su enciklike kojom Pio XII. podsjeća na prvo stoljeće otkako je po čitavoj Crkvi raširen blagdan Presvetoga Srca Isusova. Danas, 50 godina kasnije, te iste riječi nisu izgubile ništa od svojega značenja. Promičući štovanje Srca Isusova, enciklika Haurietis aquas potiče vjernike da se otvore otajstvu Božjem u njegovoj ljubavi, dajući se njome preobraziti. I nakon pedeset godina ostaje aktualna zadaća kršćana da nastave produbljivati svoj odnos sa Srcem Isusovim tako da u sebi ponovno oživotvore vjeru u spasenjsku Božju ljubav spremnije je prihvaćajući u svoje živote.

Otkupiteljev proboden bok vrelo je na koje nas upućuje enciklika Haurietis aquas: na tom vrelu trebamo se napajati kako bismo mogli dospjeti do prave spoznaje Isusa Krista i kako bismo iskusili dubinu njegove ljubav. Tako ćemo moći bolje razumjeti što znači poznavati ljubav Božju u Isusu Kristu, iskusiti je držeći usmjeren pogled na Njega sve do toga da živimo u potpunom iskustvu njegove ljubavi kako bismo je mogli svjedočiti drugima. I doista, da se poslužim izrazom svojega časnoga prethodnika Ivana Pavla II. 'uza Srce Kristovo srce ljudsko uči poznavati pravi i jedini smisao života vlastitoga određenja, ljudsko srce uči shvaćati vrijednost pravog kršćanskog života, uči čuvati se od određenih opakosti srca, uči sjediniti sinovsku ljubav prema Bogu s ljubavlju prema bližnjemu. Tako se – što je i stvarna zadovoljština koju zahtijeva Srce Spasiteljevo – na naraslim ruševinama mržnje i nasilja može graditi uljudba Srca Kristova' (Insegnamenti, vol. IX/2, 1986, str. 843).

Podsjećajući se na encikliku Haurietis aquas i raširenost štovanja Srca Isusova, pobožnosti koja se po svijetu proširila zahvaljujući ocima isusovcima, donosimo vam misli za molitvu i razmatranja kako bi se što bolje pripravili na svetkovinu Srca Isusova.

U sljedećih devet dana osiguraj si dvadesetak minuta vremena uz već uobičajeni postupak molitve kakvog predlažemo u Prostoru Duha. Za ovu prigodu, svaki dan vam dajemo poneku misao, ili odlomak iz Sv. Pisma koji vam mogu pomoći u molitvi i razmišljanju. Posvjesti si ljubav Božanskog Srca Isusova kako bi tvoje srce u Njegovom našlo svoj mir i ispunjenje.

To svima od srca želi ekipa Prostora Duha.

Devetnica Srcu Isusovu - Uvod

Osiguraj si prostor tišine i sabranosti, otkloni od sebe svu buku koja te može ometati i dekoncentrirati; zauzmi položaj tijela za molitvu koji ti najbolje odgovara i započni s molitvom.

Uvodna molitva:

Gospodine Bože Svemogući, daj da sve moje misli, nakane i djela mogu biti usmjerene prema tebi, na proslavu tvoga Božanskog Srca.
Devetnica Srcu Isusovu - Prvi dan

Misli za razmatranje i molitvu:

Srce... Što je srce? Tjelesni organ koji pumpa krv i tjera je da kroz arterije, žile, vene i kapilare dođe do svih dijelova tijela. A krv uza se veže kisik i donosi hranjive tvari potrebne organizmu. Ako srce stane, umire i čovjek.

Pomislim li ikada koliko je srce važno u mom životu. I upravo sada, dok čitam i razmišljam o ovome tekstu, moje srce radi i podržava moj život...

Jesam li Bogu zahvalan za dar života?

Zar to nije čudesno?! Tijelo sastavljeno od mnoštva dijelova povezanih u savršenu cijelinu!
Čitam Božju riječ polako i slušam što mi Bog preko nje govori.

Jer ti si moje stvorio bubrege,

satkao me u krilu majčinu.

Hvala ti što sam stvoren tako čudesno,

što su djela tvoja predivna.

(Ps 139,13-14)
Molitvu mogu završiti moleći:

Isuse blaga i ponizna srca, učini srce moje po srcu svome!

Devetnica Srcu Isusovu - Drugi dan

Misli za razmatranje i molitvu:

Ako si shvatio važnost srca za tvoj život, onda to srce simbolično predstavlja i središte tvog bića. Bog progovara tvome srcu i tvojoj savjesti. Dozovi si u svijest sva dobročinstva koja si primio od Boga tijekom svog dosadašnjeg života. Primio si puno dobra ali iskusio i trpljenje i padove. Kao što je Bog vodio Izraelce kroz pustinju i pratio ih na životnom putu, tako Bog prati i tebe.
Čitam Božju riječ polako i slušam što mi Bog preko nje govori.
Priznaj onda u svome srcu da te Gospodin, Bog tvoj

odgaja i popravlja kao što čovjek odgaja sina svoga. (Pnz 8,5)
Molitvu mogu završiti moleći:

Isuse blaga i ponizna srca, učini srce moje po srcu svome!

Devetnica Srcu Isusovu - Treći dan

Misli za razmatranje i molitvu:

Bog me pozvao na život, a u trenutku mog krštenja sklopio je Savez sa mnom, upisao je svoj zakon u moje srce. Promatrajući svoj život, mogu li mirne savjesti priznati da sam držao zapovjedi koje mi je Bog dao? Često puta nisam bio vjeran tome savezu, lutao sam i griješio...

Koji su to grijesi u koje tako često padam? Zašto? Imam li snage čitavim svojim bićem vratiti se Bogu koji me strpljivo čeka?
Čitam Božju riječ polako i slušam što mi Bog preko nje govori.

Čuj, Izraele, Gospodin je Bog naš, Gospodin jedini!

Ljubi Gospodina Boga svojega svim srcem, svom dušom, i svom snagom svojom!

Ove zapovijedi što ti ih dajem danas neka ti budu u srce upisane. (Pnz 6, 4-6)
Molitvu mogu završiti moleći:

Isuse blaga i ponizna srca, učini srce moje po srcu svome!

Devetnica Srcu Isusovu - Četvrti dan

Misli za razmatranje i molitvu:

Bog je svoje obećanje preko proroka izvršio u Utjelovljenju svoga Sina, začetog po Duhu Svetom, rođenog od Djevice Marije.

Marija je pod svojim majčinskim srcem nosila Isusa – novu nadu s kojom započinje novi svijet i novi život.

Svaki dan, kad otvorim oči, imam novu priliku za novi početak. Bog se utjelovio i rodio zbog mene! Iako sve ne razumijem, molim zajedno s Marijom: Evo službenice Gospodnje, evo službenika Gospodnjeg, neka mi bude po tvojoj riječi!
Čitam Božju riječ polako i slušam što mi Bog preko nje govori.

Ljubavlju vječnom ljubim te, zato sam te privukao u milosrđu jer evo dolazi vrijeme, govori Gospodin, kad ću učiniti novi savez s domom Izraelovim poslije onih dana, govori Gospodin: stavit ću zakon svoj u srce njihovo, i upisat ću ga u dušu njihovu. Tad ću biti Bog njihov, a oni će biti narod moj jer ću im oprostiti krivnju njihovu i grijeha se njihovih neću više spominjati. (Jer 31,3. 33-34)
Molitvu mogu završiti moleći:

Isuse blaga i ponizna srca, učini srce moje po srcu svome!

Devetnica Srcu Isusovu - Peti dan

Misli za razmatranje i molitvu:

Nakon krštenja u Jordanu, Isus je u sili Duha Svetoga započeo svoje poslanje: izvršenje Očeve volje. Počele su se ostvarivati prorokove riječi. Isus je na svom zemaljskom životnom putu susretao mnoge ljude. Svatko tko je pristupio tom živom vrelu spasenja vratio se preporođen i nov.

Dozvat ću si u svijest događaj iz evanđelja koji mi se najviše sviđa ili mi najviše govori: Isusov govor, pouku, ozdravljenje bolesnog i nemoćnog, trenutak milosrđa, neko drugo čudo...

Pokušat ću se staviti na mjesto pojedinih osoba kojima je Isus govorio, koje je ozdravio, možda i prekorio... Što meni Isus govori? Koji se osjećaji bude u meni? Kako ja odgovaram Isusu?
Čitam Božju riječ polako i slušam što mi Bog preko nje govori.

S radošću ćete crpsti vodu iz izvora spasenja. (Iz 12,3)
Molitvu mogu završiti moleći:

Isuse blaga i ponizna srca, učini srce moje po srcu svome!

Devetnica Srcu Isusovu - Šesti dan

Misli za razmatranje i molitvu:

Kako opisati one osjećaje Božanskog Srca, izraze njegove neizmjerne ljubavi kojima je bilo ispunjeno, kad se Isus dao ljudima u sakramentu Euharistije, i kad nas je učinio dionicima svoga svećeništva? Prije nego je blagovao sa svojim učenicima Posljednju večeru, Krist Gospodin znajući da će ustanoviti sakramenat svoga Tijela i Krvi - njezinim prolijevanjem je imao biti zapečaćen novi SAVEZ - osjećao je, kako je njegovo Srce uzbuđeno. To je očitovao apostolima ovim riječima: Svom sam dušom čeznuo ovu pashu blagovati s vama prije svoje muke. (Lk 22, 15)

Ovi su osjećaji jamačno postali još snažniji kad uze kruh, zahvali, prelomi i dade im ga govoreći: Ovo je Tijelo moje, koje se za vas predaje. Ovo činite meni na spomen. Tako i čašu, pošto večeraše, govoreći: Ova čaša novi je Savez u mojoj krvi koja se za vas prolijeva. (Lk 22, 19-20)
U mašti ću svojim osjetilima pokušati doživjeti Posljednju večeru.

Zamisli da si s Isusom u dvorani Posljednje večere. Pomno prati sve ono što on govori i čini.

Isus je vrlo blizu svoje muke...
Molitvu mogu završiti moleći:

Isuse blaga i ponizna srca, učini srce moje po srcu svome!

Devetnica Srcu Isusovu - Sedmi dan

Misli za razmatranje i molitvu:

Kako opisati one osjećaje Božanskog Srca, izraze njegove neizmjerne ljubavi kojima je bilo ispunjeno, u trenucima kad je Isus trpio sva ona izrugivanja, udaranja, bičevanje, trnje, kad je osjetio na svojim leđima težinu križa, i na kraju, kad se za nas dao pribiti na drvo križa?

Isus Krist htio je spojiti žrtvu križa s nekrvnom žrtvom pod prilikama kruha i vina, i time dati osobiti dokaz svoje neizmjerne ljubavi. Svojim križem dao nam je primjer onoga što je zatražio od svojih učenika govoreći: Veće ljubavi nitko nema od ove: da tko život svoj položi za svoje prijatelje. (Iv 15,13) Zato se po žrtvi Križa obilno i jasno očituje Božja ljubav prema nama. Kristova dragovoljna žrtva najveći je dar što ga je Bog udijelio svakom čovjeku, prema riječima sv. Pavla: ...ljubio me i predao samoga sebe za mene. (Gal 2,20)
U mašti ću svojim osjetilima pokušati doživjeti Golgotu.

Stani podno križa i promotri raspetog Krista i njegovo probodeno Srce.
Molitvu mogu završiti moleći:

Isuse blaga i ponizna srca, učini srce moje po srcu svome!

Devetnica Srcu Isusovu - Osmi dan

Misli za razmatranje i molitvu:

Zamislit ću najljepše i najsunčanije jutro u svome životu. To neka mi bude uskrsno jutro u kojem susrećem Krista Gospodina. Isus mi poručuje da je živ, poziva me da ne budem nevjeran poput učenika; Tomi je rekao da stavi svoj prst u mjesto gdje su čavli proboli njegove ruke i gdje je koplje probolo njegov bok – Isusovo Srce!

Iz probodenog boka rođena je Crkva i sakramenti po kojima nam se Kristova milost besplatno dijeli kao dar.

Zahvalit ću Gospodinu za sve što je učinio za mene i poput sv. Ignacija stavit ću mu se na raspolaganje riječima: Kad si ti sve to za mene učinio, što ja mogu, Gospodine, učiniti za tebe?!
Čitam riječi himna polako i slušam što mi Bog preko njih govori.

Tko ljubavi da ne ljubi?

Tko spašen da je ne traži

I u tom srcu velikom

Ne nastani se zauvijek?

Molitvu mogu završiti moleći:

Isuse blaga i ponizna srca, učini srce moje po srcu svome!

Devetnica Srcu Isusovu - Deveti dan

Na završetku ove devetnice predlažemo da učiniš posvetu Božanskom Srcu Isusovu. Najljepše i najprikladnije bi bilo kad bi to mogao učiniti u crkvi, no ako nisi u mogućnosti, učini to u sabranosti i tišini prostora u kojem se nalaziš.
POSVETNA MOLITVA PRESVETOM SRCU ISUSOVU

Isuse Kriste, Otkupitelju ljudskoga roda! Po svetom krštenju nacjepljeni smo na tebe kao mladice na trs: postali smo jedno s tobom. To smo jedinstvo grijehom narušili. Po svetoj ispovjedi i svetoj pričesti ti si nas opet priljubio sebi i sjedinio nas sa sobom. Znamo da nam i dalje prijeti opasnost da se od tebe odijelimo, premda to ne želimo. Ti poznaješ našu slabost i nemoć. Ti uvijek bdiješ nad nama. Misliš na našu sreću i onda kad mi bezglavo srljamo u opasnost.

Zato se posvećujem tvom Presvetom Srcu, u kojem ću naći sigurnu zaštitu i pomoć. U tvoje Presveto Srce stavljam sve svoje brige, poteškoće i probleme, žalosti i boli, kao i svoja očekivanja i planove, svoju radost i nadu, a spreman sam uvijek i u svemu vršiti volju nebeskog Oca. Da ti ova moja posveta bude draga, obećajem ti da ću s još većim žarom srca vršiti svoje osobne i obiteljske dužnosti, da ću izbjegavati grijehe i grješne prigode, poštivati nedjelju i blagdane i u obitelji moliti; da ću se boriti protiv sebičnosti i otvarati potrebama drugih po uzoru na tvoju dobrotu.

Sve ove odluke polažem u otvorenu ranu tvog Srca. Amen!
Molitvu mogu završiti moleći:

Isuse blaga i ponizna srca, učini srce moje po srcu svome!
